Некаторыя хаты былі прыстасаваны пад крамы. Асаблівай папулярнасцю карыстаўся магазін у доме № 147. Гаспадар Юза Шарэцкі і яго жонка Антоля адказвалі за санітарны стан і захоўванне тавараў, а непасрэдна гандаль вяла яўрэйка Ада. Як спрытна ішла ў яе гэта справа! У небагаты пасляваенны час нават сталічныя магазіны не заўсёды маглі пахваліцца такім асартыментам, які прапаноўваўся ў гэтай невялічкай кропцы. Па настойлівай парадзе прадаўшчыцы ў дамах жыхароў вуліцы Леніна з’явіліся і кнігі. Ада рэкамендавала не толькі мастацкую літаратуру, але і дапаможнікі садаводу, кветкаводу, пчаляру, маладой гаспадыні. Цяпер тыя фаліянты – на вагу золата.